Az eddig megszületett kezdeményezések:


1. „Mikor nemrég megkérdezték, hogy részemről mit várok ettől a gyűléstől, arra kellett utalnom, hogy az Antropozófiai Társaságnak valóságos feladatot kell magának kitűznie, hogy társaságként létezzék, hogy az antropozófiai mozgalom mellett még másként is legyen, tehát mint társaság tűzze ki feladatát. Mert amíg ez a feladat nincs meg, addig a ma megbeszélt körülmények sem változnak meg, sőt még egyre romlanak.” GA260

Kezdeményezzük e "valóságos feladat" közös meghatározását és felvállalását.

 

2. A társaság és az egyesület fogalma önmagában, de antropozófiai összefüggésben is nyomatékosan emberi összefogást ír le, ill. céloz meg. Rudolf Steiner erről az alapszabály összegzésében így ír: „Csak maga a tény szerepel, hogy van egy Goetheanum, a Goetheanumhoz emberek kapcsolódtak, akik ezt vagy azt cselekszik benne, és úgy gondolják, hogy tetteikkel előbbre viszik az emberiség fejlődését.” E tettekhez elengedhetetlen ismernünk egymást, hogy tudjuk, kikkel társulunk a Társaságban.

Ezért kezdeményezzük, hogy a tagság számára – a szükséges adatkezelési szabályok figyelembevételével, önkéntes adatszolgáltatással – online és papírformában elérhető legyen a MAT tagjainak neve és elérhetősége. Kifejezetten segítené a társasági életet az, ha a tagok írásban röviden be is mutatkozhatnak, így közvetlen szálak is kialakulhatnak a tagok között érdeklődési körök, feladatterületek, lakóhely, élethelyzet stb. alapján.

 

3. Az Alapszabálynak a Társaság közlönyét érintő 14. pontja kapcsán Rudolf Steiner a következőket mondta: „Ezt a paragrafust is nagyon szívemen viselem, mert ahová csak mentem, mindenütt előfordult, hogy jó ítélőképességű tagok mondták, hogy nem is hallani arról, ami az Antropozófiai Társaságban történik. Ennek az intézménynek a révén pontos levelezést folytatunk, ez egyre inkább lehet minden tag levelezése, és ezáltal egészen benne élhetünk az Antropozófiai Társaságban.” GA260

Ennek szellemében kezdeményezzük a MAT hírlevelének megújítását: a tartalom, a kapcsolódási lehetőségek és a megjelenési gyakoriság közös újragondolását. Bízunk abban, hogy a hírlevél így be tudja tölteni azt a nem eléggé kiaknázott lehetőséget, hogy a hazai antropozófiai életet felpezsdítse, ahogyan azt Rudolf Steiner a Goetheanum közlönyétől várta globális szinten.

 

4. Az 1924. január 25-ei karma előadáson elhangzott, hogy: „A Szellemtudományi Főiskolát azért alapítottuk meg karácsonykor, hogy az Antropozófiai Társaságban ismét megjelenjen az ezoterikus élet.” Karácsonyi Gyűlésen megszületett Alapszabály 9. pontja alatt pedig azt olvashatjuk: „Az Antropozófiai Társaság célja a szellemi terület kutatásának előmozdítása lesz, a Szabad Szellemtudományi Főiskoláé pedig maga a kutatás.”

Kezdeményezzük ezen a téren is a kapcsolatok megelevenítését, hogy a Társaság tagjainak és a Főiskola hazai tagjainak, szekcióinak képviselőnek lehetőségük legyen megismerkedni, ill. rendszeres időközönként találkozni egymással. Ezáltal a tagok is megismerhetik a műhelyekben folyó munkát. Továbbá közösen keressük annak lehetőségét, hogy a fent említett pont szellemében miként támogatható a szekciók kutatómunkája.

E kérdéskörben lényegesnek tartjuk az Alapszabályok ide kapcsolódó mondatának körbejárását is: „Az Antropozófiai Társaság működésének centrumául a dornachi Szabad Szellemtudományi Főiskolát tekinti.”

 

5. „Sok közösség volt már a világban, amelyekben emberek egyesültek, de olyan sajátságos összetartó erő, mint amelyet a michaeli erők hoznak létre, sohasem volt.”(GA237)

Az első pontban említett közös feladatmeghatározás mellett fontosnak tartjuk a segítségnyújtást az élet mindennapjaiban.

Ennek szellemében kezdeményezzük, hogy a Társaságban alakítsunk ki erőteljes szociális életet, aminek természetesen előfeltétele egymás megismerése. Az ily módon feltáruló különböző nehézségek megoldása (pl. nehéz anyagi helyzet, betegség esetén támogató, aktív figyelem, idősebb, nehezebben közlekedő tagok részére „telekocsik” szervezése a MAT eseményeire) tartozzon a Társaság napi feladataihoz! Közösen gondoskodjunk a szükséges emberi és anyagi forrásokról!

Fontos kérdés, hogy a fizikai szint mellett miként tudjuk lelki, szellemi szinten is hordozni egymást?


6. „… ahhoz, hogy a Társaság mint olyan iránt érdeklődjünk, nagyon komolyan kell vennünk azt a tudást, hogy a Társaság egy organizmus, és ez sokkal több, mint egy puszta hasonlat.” GA257

Kezdeményezzük rendszeresen megtartandó tagsági fórumok megrendezését, amelyeken a folyó ügyek, történések, feladatok kapcsán nemcsak megismerhetjük a Társaság életét, hanem aktív figyelemmel, részvétellel létre is hozzuk azt.



7. Rudolf Steiner az újraalapított Antropozófiai Társaság üdvös működését felvázoló, a tagokhoz írt 18 levelében világosan beszél a tagságon belüli, a Társaságért tevékenykedő tagokról, külső-belső feladataikról. Kezdeményezzük, hogy vizsgáljuk meg, hogyan lehet összehangolni a Társaságért tevékenykedő, illetve tevékenykedni akaró tagok és a Képviselőtestület feladatait és céljait – az egyéni feladatok tiszteletben tartása mellett.

 

8. „De létre kellene a Társaságban jönnie egy egységes tudatnak.” GA260a

Kezdeményezzük a „közös atmoszféra” megteremtésére irányuló beszélgetéseket. Rudolf Steiner a Vezérlő Tételekkel kifejezetten ösztönözte annak a nagyon fontos gondolati légkörnek a tudatos létrehozását, ami a hétköznapi életben is létrejön: „Ha egy könyvet olvasunk, akkor az is az individuális, önző életünkön túlra vezet, amennyiben a szerző gondolatait nem egyedül vesszük fel, hanem, ha ez csak félig is olvasott könyv, számos más emberrel együtt ugyanazokat a gondolatokat vesszük fel, ami ismét egy bizonyos embercsoportba helyez minket, amely lélekben egyforma dolgot él meg.”GA193

A tagokhoz írt levelekben is olvashatunk annak fontosságáról, hogy a csoportok, a csoportokat vezető tagok szabadságának megőrzése mellett közös gondolati tartalmakkal lenne üdvös foglalkozni: „Akkor leszünk különféle csoportok zűrzavara helyett egységes szellemi tartalommal rendelkező Társaság.”GA260a


Munkálkodjunk az élő lelki-szellemi kapcsolódásokon keresztül, mert:

„…ha ez a közös gondolkodásban megjelenő közös elem létrejön, akkor ez képes lehet arra, hogy valóban hordozza a spirituálisan átfogó és széles látókörű megismerést. Akkor egy olyan erő fog élni az Antropozófiai Társaságban, amelyre a legnagyobb szükségünk van, mert az újabb civilizációnak erőteljes fellendülésre van szüksége, ha nem akar a teljes hanyatlásba zuhanni.” GA236

